Рауль Лолуа Гәдоуҭа араион аҩныҵҟатәи аусқәа Русбарҭа аиҳабы амилициа аусзуҩцәа рзы аԥхынтәи аформа аахәраҿы ацхыраара шыҟаҵахо агәра ииргеит.
«Амилициа аусзуҩцәа – ҳтуристцәа анаауа раԥхьа ирбо роуп. Убри инамаданы амилициа аусзуҩ иҭеиҭыԥш акырӡа аанагоит», – ҳәа инаҵшьны иазгәеиҭеит Рауль Лолуа.
Араионтә Санитар-епидемиологиатә Станциа анапхгаҩы Инга Ҷанба ишьақәыргылаз ачымазарақәа рзы адырра ҟалҵеит:
◾️5 - ҩык акоронавирустә ҿкы чымазара COVID-19 рылаҽит;
◾️ аӡәы скарлатина ҳәа изышьҭоу ачымазара ихьит;
◾️7-ҩык аимҳәаршә рыхьит.
Инга Ҷанба лажәақәа рыла, Гәдоуҭа араион ашколқәа реиҳарак рҿы аԥсыԥ лага-ҩагаратә вирустә инфекциақәа рыпрофилактика азы арециркулиаторқәа шьақәыргылоуп.
Имариам аҭагылазаашьа шьақәгылеит ахәыҷбаҳча №3 аҿы, араҟа зыԥшра ҟамҵақәа аиҭашьақәыргыларатә усурақәа мҩаԥгатәуп. Рауль Лолуа алагаратә етап аҿы ихымԥадатәиу ауснагӡатәқәа рзы ажәалагалақәа рыҟаҵара азы анапынҵақәа риҭеит.
Араион Анхара-коммуналтә Нхамҩа анапхгаҩы ареспубликатә трасса иахьаҵанакуа арыцқьаратә усурақәа рымҩаԥгара аиҿкааразы адҵа иоуит.
Араион ахада инапынҵақәа назыгӡо араион аҿы ацқьара ахылаԥшра иаҵоу аҵакы ахадара ҷыдала ахшьыҩзышьҭра аиҭеит. Далацәажәеит агәам-сам ақәгаразы атерриториа аиқәыршәара азҵаара.
Ақыҭақәа рхадацәа иҳаҩсыз ашықәс азы имҩаԥыргаз аусура азы аҳасабырбақәа рыҟаҵареи, ҳазҭалаз 2024 шықәсазы апланқәа рышьақәырӷәӷәареи рзы адҵақәа рыҭахеит.
Гәдоуҭа араион ахада ихаҭыԥуаҩ Валери Аҩӡба ааигәа имҩаԥысраны иҟоу Урыстәылатәи Афедерациа Ахада иалхрақәа рҽазыҟаҵарақәа шымҩаԥсуа атәы еиҭеиҳәеит. Иара имҩаԥысраны иҟоу алхрақәа рзы алхратә ҭыԥқәа зегьы ианаамҭоу ишахәҭоу ала еиқәыршәахоит ҳәа адырра ҟаиҵеит.